**INFORMATĪVAIS ZIŅOJUMS**

**"Par ārvalstnieku identificēšanu Latvijas Republikas Uzņēmumu reģistra vestajā komercreģistrā****"**

**1. Informatīvā ziņojuma izstrādes nepieciešamības pamatojums**

Saskaņā ar Ministru kabineta 2016. gada 11. augusta rīkojuma Nr. 439 "Par Konceptuālo ziņojumu par fizisko personu reģistru" (turpmāk – MK rīkojums Nr. 439) 7. punktu Tieslietu ministrijai sadarbībā ar Ekonomikas ministriju līdz 2017. gada 31. janvārim jāizvērtē Latvijas Republikas Uzņēmumu reģistra (turpmāk – Uzņēmumu reģistrs) pakalpojumu sniegšanas iespējas un lietderība identificētajiem ārvalstniekiem, lai nodrošinātu, ka Fizisko personu reģistrā tiek iekļauta informācija par visiem kapitālsabiedrības dibinātājiem un valdes locekļiem, kas ir ārvalstnieki, kā arī jāiesniedz Ministru kabinetā attiecīgi priekšlikumi. Savukārt ar Ministru kabineta 2017. gada 24. maija rīkojumu Nr. 245 "Par Valsts nodokļu politikas pamatnostādnēm 2018.-2021. gadam" atbalstīto Valsts nodokļu politikas pamatnostādņu 2018.-2021. gadam (turpmāk – Pamatnostādnes) 3.4.1. uzdevums nosaka Tieslietu ministrijai uzdevumu ierobežot fiktīvu subjektu (komercsabiedrību, kurās visi valdes locekļi un dibinātāji ir ārvalstnieki) reģistrāciju Uzņēmumu reģistrā.

Minēto uzdevumu ietvaros izvērtējama šobrīd normatīvajos aktos noteiktā kārtība ārvalstnieku identificēšanai, izdarot par tiem ierakstus Uzņēmumu reģistra vestajā komercreģistrā (turpmāk – komercreģistrs), kā arī piedāvājami risinājumi gadījumiem, kuros Fizisko personu reģistrā varētu tikt iekļauta informācija par neidentificētiem ārvalstniekiem un risinājumi, lai ierobežotu fiktīvu subjektu reģistrāciju.

Informatīvajā ziņojumā izvērtēta ārvalstnieku – kapitālsabiedrību dibinātāju, dalībnieku un valdes locekļu, kā arī likvidatoru (ņemot vērā, ka saskaņā ar Komerclikuma 322. panta pirmo daļu likvidatoram ir visas valdes tiesības un pienākumi, kas nav pretrunā ar likvidācijas mērķi) – identificēšanas kārtība, izdarot ierakstus komercreģistrā. Informatīvajā ziņojumā jēdziens "identificēšana" tulkots atbilstoši Konceptuālajā ziņojumā par fizisko personu reģistru (turpmāk – Ziņojums), kas apstiprināts MK rīkojumu Nr. 439, lietotā jēdziena "identificēšana" skaidrojumam, kas noteic, ka personas identitātes noskaidrošana ir process, kurā tiek noteikta konkrētas personas atbilstība agrāk vai citur fiksētai personai. Ziņojumā lietotā jēdziena "ārvalstnieks" skaidrojums, kas noteic, ka "ārvalstnieks" ir persona, kura ir tiesiskajās attiecībās ar Latviju, bet nav Latvijā saņēmusi uzturēšanās atļauju, reģistrācijas apliecību vai pastāvīgās uzturēšanās apliecību, savukārt, ir pārāk plašs informatīvā ziņojuma kontekstā. Līdz ar to jēdziens "ārvalstnieks" informatīvajā ziņojumā lietots atbilstoši komercreģistra darbību regulējošajos normatīvajos aktos lietotajai izpratnei - persona, kurai nav piešķirts Latvijas Republikas personas kods (turpmāk – ārvalstnieks).

**2. Par ārvalstniekiem – kapitālsabiedrību dibinātājiem un valdes locekļiem – iesniedzamā informācija un tās iesniegšanas kārtība komercreģistrā**

Saskaņā ar likuma "Par Latvijas Republikas Uzņēmumu reģistru" 4.4 panta pirmo daļu Uzņēmumu reģistra amatpersona izdara ierakstus Uzņēmumu reģistra vestajos reģistros, pamatojoties uz ieinteresētās personas pieteikumu, tiesas nolēmumu, valsts pārvaldes iestādes lēmumu vai paziņojumu, kas saņemts reģistru savstarpējās savienojamības sistēmā no ārvalsts reģistra. Dokumentus Uzņēmumu reģistrā var iesniegt klātienē, pa pastu vai elektroniski – izmantojot internetā Uzņēmumu reģistra mājaslapā pieejamo speciālo tiešsaistes formu vai, ja tādas nav, elektronisko pastu. Normatīvie akti neparedz personām, piesakot ierakstu izdarīšanu komercreģistrā, obligāti ierasties klātienē Uzņēmumu reģistrā. Šobrīd normatīvie akti par kapitālsabiedrību dibinātājiem, dalībniekiem, valdes locekļiem un likvidatoriem paredz iesniegt šādu ziņu apjomu un nosaka šādu iesniegšanas kārtību:

1. par *dibinātājiem* (dibinātājs iegūst dalībnieka statusu ar dienu, kad sabiedrība ierakstīta komercreģistrā) – saskaņā ar Komerclikuma 140. panta pirmo daļu sabiedrības dibinātājs ir fiziskā vai juridiskā persona vai arī personālsabiedrība, kura veikusi sabiedrības dibināšanas darbības vai kuras vārdā dibināšanas darbības veiktas. Normatīvie akti nenosaka ierobežojumus ārvalstniekam būt par kapitālsabiedrības dibinātāju. Iesniedzot komercreģistrā dokumentus kapitālsabiedrības ierakstīšanai komercreģistrā, pieteikums atbilstoši Komerclikuma 149. panta otrajai daļai jāparaksta visiem dibinātājiem. Ziņas par dibinātājiem atbilstoši Komerclikuma 187. panta septītajai daļai norādāmas pirmajā dalībnieku reģistra nodalījumā, kurā par ārvalstnieku norāda vārdu, uzvārdu, dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi, kā arī adresi, kurā persona sasniedzama, savukārt juridiskajai personai un personālsabiedrībai – nosaukumu, reģistrācijas numuru un juridisko adresi. Papildus iepriekš minētās ziņas par dibinātājiem saskaņā ar Komerclikuma 143. panta pirmo daļu norāda arī dibināšanas līgumā. Pieteikumu dibinātāju vārdā var parakstīt arī dibinātāju pilnvarotas personas. Ja dibinātāju vārdā pieteikumu paraksta pilnvarotās personas, tām pieteikumā komercreģistrā jānorāda tās pašas ziņas, kas norādāmas par dibinātāju – fizisku personu, izņemot adresi, kurā persona sasniedzama. Saskaņā ar Komerclikuma 10. panta otrās daļas 1. punkta "a" apakšpunktu personas paraksts uz pieteikuma par komersanta ierakstīšanu komercreģistrā jāapliecina notariāli. Tāpat atbilstoši Komerclikuma 9. panta pirmajai daļai notariāli apliecināms arī pilnvarojums citai personai parakstīt pieteikumu par komersanta ierakstīšanu komercreģistrā.

2. par *dalībniekiem*– saskaņā ar Komerclikuma 136. panta pirmo daļu dalībnieks ir persona, kas ierakstīta dalībnieku (akcionāru) reģistrā, ja likumā nav noteikts citādi. Normatīvie akti nenosaka ierobežojumus ārvalstniekam būt par kapitālsabiedrības dalībnieku (akcionāru). Tāpat normatīvie akti neparedz ziņu par akcionāriem iesniegšanu un ierakstīšanu komercreģistrā, līdz ar to turpmāk apskatīta iesniedzamo ziņu un to iesniegšanas kārtība tikai par dalībniekiem (izmaiņu dalībnieku reģistrā gadījumā) sabiedrībās ar ierobežotu atbildību. Saskaņā ar Komerclikuma 187.1panta sesto daļu pienākums izdarīt ierakstu dalībnieku reģistrā vai celt motivētus iebildumus pret ieraksta izdarīšanu par izmaiņām dalībnieku reģistrā ierakstāmajās ziņās gulstas uz sabiedrības ar ierobežotu atbildību valdi. Valdei saskaņā ar Komerclikuma 187. panta piektās daļas 4. punktu par dalībniekiem ārvalstniekiem dalībnieku reģistra nodalījumā jāieraksta šādas ziņas – vārds, uzvārds, dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi, kā arī adrese, kurā persona sasniedzama, savukārt juridiskajai personai un personālsabiedrībai – nosaukums, reģistrācijas numurs un juridiskā adrese. Savukārt saskaņā ar Komerclikuma 187.1 panta septīto daļu triju darba dienu laikā pēc jaunā nodalījuma parakstīšanas valdei jāiesniedz komercreģistra iestādei pieteikums par izmaiņām dalībnieku reģistrā, tam pievienojot pēdējo sabiedrības dalībnieku reģistra nodalījumu. Dalībnieku reģistra nodalījumu daļu atsavināšanas gadījumā saskaņā ar Komerclikuma 187. panta devīto un desmito daļu ar savu parakstu apliecina gan valdes priekšsēdētājs vai valdes pilnvarots valdes loceklis, gan daļas atsavinātājs un ieguvējs. Gan valdes priekšsēdētāja vai valdes pilnvarota valdes locekļa, gan daļas atsavinātāja un ieguvēja paraksti apliecināmi notariāli. Valdes priekšsēdētājs vai valdes pilnvarots valdes loceklis nevar pilnvarot citu personu parakstīt savā vārdā dalībnieku reģistra nodalījumu, savukārt, ja to dara daļu atsavinātājs vai daļu ieguvējs, atbilstoši Komerclikuma 9. panta pirmajai daļai pilnvarojums citai personai parakstīt dalībnieku reģistra nodalījumu apliecināms notariāli.

Papildus norādāms, ka normatīvie akti neparedz komercreģistrā ierakstīt ziņas par kapitālsabiedrību dibinātājiem un dalībniekiem, vienlaikus tās ir pieejamas Uzņēmumu reģistrā, jo ziņas par kapitālsabiedrību dibinātājiem tiek iesniegtas komercreģistrā, piesakot ierakstīšanai kapitālsabiedrību, savukārt ziņas par sabiedrību ar ierobežotu atbildību dalībniekiem to sastāva izmaiņu gadījumā, iesniedzot komercreģistrā dalībnieku reģistra nodalījumu.

3. par *valdes locekļiem* – saskaņā ar Komerclikuma 221. panta pirmo, otro un trešo daļu valde, kuras sastāvā var būt viens vai vairāki locekļi – rīcībspējīgas fiziskās personas, ir sabiedrības izpildinstitūcija, kura vada un pārstāv sabiedrību. Normatīvie akti nenosaka ierobežojumus ārvalstniekam būt par kapitālsabiedrības valdes locekli. Saskaņā ar Komerclikuma 8. panta trešās daļas 3. punktu komercreģistrā par kapitālsabiedrību valdes locekļiem ārvalstniekiem ierakstāms vārds, uzvārds, dzimšanas datums, personu apliecinoša dokumenta numurs un izdošanas datums, valsts un institūcija, kas dokumentu izdevusi, un ieņemamais amats. Saskaņā ar Komerclikuma 210. panta pirmās daļas 4. punktu valdes locekļu ievēlēšana un atsaukšana ir ekskluzīva dalībnieku sapulces kompetence. Iesniedzot sākotnējo pieteikumu kapitālsabiedrības reģistrācijai saskaņā ar Komerclikuma 149. panta pirmo daļu un trešās daļas 5. punktu, iesniedzams pieteikums, citastarp norādot par valdes locekli Komerclikuma 8. panta trešās daļas 3. punktā noteiktās komercreģistrā ierakstāmās ziņas un pievienojot katra valdes locekļa rakstveida piekrišanu būt par valdes locekli. Minētās ziņas un valdes locekļa rakstveida piekrišana saskaņā ar Komerclikuma 224. panta 2.1daļu iesniedzama arī, piesakot ierakstīšanai komercreģistrā izmaiņas ziņās par valdes locekli. Saskaņā ar Komerclikuma 10. panta otrās daļas 1. punkta "f" apakšpunktu personas paraksts apliecināms notariāli uz personas piekrišanas ieņemt kapitālsabiedrības valdes locekļa amatu, izņemot gadījumu, kad valdes locekļa piekrišana ietverta pieteikumā komercreģistra iestādei un viņa paraksts uz pieteikuma apliecināts notariāli. Ņemot vērā, ka saskaņā ar Komerclikuma 224. panta otro daļu, lai personu ievēlētu par valdes locekli, ir nepieciešama attiecīgās personas piekrišana, personas piekrišanai ir personīgs raksturs un valdes loceklis līdz ar to nav tiesīgs pilnvarot citu personu savā vārdā parakstīt piekrišanu ieņemt valdes locekļa amatu.

4. par *likvidatoriem*– saskaņā ar Komerclikuma 322. panta pirmo un otro daļu likvidators ir persona, kura sabiedrības likvidācijas gadījumā piedzen parādus, ieskaitot summas, kas sabiedrībai pienākas par neapmaksātajām kapitāla daļām, pārdod sabiedrības mantu un apmierina kreditoru prasījumus un kurai ir visas valdes un padomes tiesības un pienākumi, kas nav pretrunā ar likvidācijas mērķi. Saskaņā ar Komerclikuma 319. panta pirmo daļu par likvidatoru var būt rīcībspējīga fiziskā persona. Gadījumā, ja tiek izdarīts ieraksts par komercreģistrā reģistrētas ārvalsts komersanta filiāles galvenā uzņēmuma likvidāciju, tad likvidators var būt arī juridiska persona atbilstoši attiecīgās ārvalsts normatīvajiem aktiem. Likvidāciju komercreģistrā reģistrētajām kapitālsabiedrībām saskaņā ar Komerclikuma 318. panta pirmo daļu veic valdes locekļi, ja statūtos, dalībnieku sapulces lēmumā vai tiesas nolēmumā nav noteikts citādi. Normatīvie akti nenosaka ierobežojumus ārvalstniekiem būt par kapitālsabiedrības likvidatoriem. Komerclikuma 9. panta piektās daļas 5. punktā noteikts, ka komercreģistrā par likvidatoru ārvalstnieku ieraksta vārdu, uzvārdu, dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi. Piesakot ierakstīšanai komercreģistrā sabiedrības likvidāciju, citastarp saskaņā ar Komerclikuma 320. panta pirmās daļas 2. punktu pieteikumam pievienojama katra likvidatora rakstveida piekrišana būt par likvidatoru, kurā jānorāda tās sabiedrības firma un reģistrācijas numurs, par kuras likvidatoru piekrīt kļūt, izņemot gadījumos, kuros likvidāciju veic komercsabiedrības valdes locekļi. Saskaņā ar Komerclikuma 10. panta otrās daļas 2. punkta "g" apakšpunktu personas paraksts uz piekrišanas ieņemt komercsabiedrības likvidatora amatu apliecināms notariāli. Ņemot vērā, ka likvidatora piekrišanai ir personīgs raksturs, likvidators nav tiesīgs pilnvarot citu personu savā vārdā parakstīt piekrišanu ieņemt likvidatora amatu.

Ievērojot iepriekš minēto, secināms, ka komercreģistrā tiek ierakstītas vai tiek iesniegtas un līdz ar to ir pieejamas ziņas gan par kapitālsabiedrību dibinātājiem, gan sabiedrību ar ierobežotu atbildību dalībniekiem, gan valdes locekļiem, gan likvidatoriem. Nevienai no minētajām personām nav pienākuma iesniegt reģistrācijas dokumentus klātienē Uzņēmumu reģistrā. Tāpat ārvalstniekiem nav aizliegts būt par kapitālsabiedrību dibinātājiem, dalībniekiem vai ieņemt kapitālsabiedrību valdes locekļu vai likvidatoru amatus. Vienlaikus pirms dokumentu iesniegšanas reģistrācijai komercreģistrā gan kapitālsabiedrību dibinātājiem, gan dalībniekiem, gan valdes locekļiem, gan likvidatoriem savi paraksti uz attiecīgajiem dokumentiem (vai, ja tas pieļaujams, uz pilnvarojuma citai personai parakstīties viņu vietā) apliecināmi notariāli.

**3. Ārvalstnieku reģistrēšanas Fizisko personu reģistrā nosacījumi**

Ziņojumā tika norādīts, ka par ārvalstniekiem Fizisko personu reģistrā tiks iekļautas ziņas, ja tie tiks identificēti iestādē, pārstāvniecībā, pie Latvijas zvērināta notāra vai elektroniski Eiropas Parlamenta un Padomes 2014. gada 23. jūlija regulas (ES) Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (turpmāk – eIDAS regula) ietvaros. Tā kā Latvijai ir saistoša eIDAS regula un uz Fizisko personu reģistra likuma spēkā stāšanās brīdi tā būs piemērojama, Fizisko personu reģistra likuma 7. panta trešajā daļā ir noteikts, kā šādos gadījumos tiek iekļautas ziņas Fizisko personu reģistrā. Proti, Fizisko personu reģistra likuma 7. panta pirmā daļa noteic, ka darbiniekam, kas iekļaus Fizisko personu reģistrā ziņas par personu, ir pienākums pārbaudīt šo ziņu atbilstību tās apliecinošajiem dokumentiem, kuriem ir juridisks spēks Latvijā. Atbilstoši Personu apliecinošu dokumentu likuma 4. panta pirmajai daļai Latvijā ir šādi personu apliecinoši dokumenti: personas apliecība un pase. Iekļaujot Fizisko personu reģistrā ziņas par ārvalstnieku, kuram ir tiesiska saikne ar Latviju, uz kuras pamata ir radušās savstarpējās tiesības un pienākumi komercdarbības jomā, Fizisko personu reģistra likuma 7. panta pirmo daļu var nepiemērot, ja dokumenti ziņu iekļaušanai Fizisko personu reģistrā ir parakstīti ar Eiropas Savienības dalībvalsts, Eiropas Ekonomikas zonas valsts vai Šveices Konfederācijas izsniegto elektroniskās identifikācijas līdzekli. (Fizisko personu reģistra likuma 7. panta trešā daļa).

No minētā secināms, ka Fizisko personu reģistrā var tikt ietvertas ziņas tikai par tiem ārvalstniekiem, kuri var uzrādīt savu personu apliecinošu dokumentu vai gadījumā, ja ārvalstnieki tiek apkalpoti attālināti, kuri dokumentus paraksta ar Latvijā vai Eiropas Savienības dalībvalstī, Eiropas Ekonomikas zonas valstī vai Šveices Konfederācijā izsniegto elektroniskās identifikācijas līdzekli.

**4. Ārvalstnieku identifikācija parakstu notariālas apliecināšanas prasības kontekstā un prasības ārvalstīs izdotu publisku dokumentu iesniegšanai komercreģistrā**

Saskaņā ar Komerclikuma 9. panta pirmo daļu, ja likumā noteikts, ka personas paraksts uz dokumenta (pieteikuma, pieteikumam pievienojama vai cita dokumenta) apliecināms notariāli, šī prasība ir izpildīta, ja:

1. parakstu apliecinājusi komercreģistra iestādes amatpersona;
2. dokuments sastādīts elektroniskā formā, tas parakstīts ar drošu elektronisko parakstu;
3. parakstu apliecinājis zvērināts notārs.

Saskaņā ar likuma "Par Latvijas Republikas Uzņēmumu reģistru" 4.1 panta otro, trešo un ceturto daļu Uzņēmumu reģistra (komercreģistra iestādes) amatpersona apliecina personas parakstu tikai Latvijā reģistrētām fiziskajām personām un tiem juridisko personu pārstāvjiem, kuru pārstāvības tiesības reģistrētas Latvijas Republikas publiskajos reģistros. Apliecinot personas parakstu, tiek pārbaudīta parakstītāja identitāte un rīcībspēja, pirms personas paraksta apliecināšanas Iedzīvotāju reģistrā pārbaudot fiziskās personas statusu un nederīgo dokumentu reģistrā – personu apliecinoša dokumenta statusu. Ievērojot minēto, normatīvie akti neparedz tiesības komercreģistra iestādes amatpersonai apliecināt personu parakstus ārvalstniekiem. Parakstu apliecināšana ārvalstniekiem izslēgta no komercreģistra iestādes amatpersonu kompetences, ņemot vērā, ka komercreģistram nav ne nepieciešamo resursu, ne kompetences, lai pārliecinātos par ārvalstnieku identitāti un rīcībspēju. Personas identitātes un rīcībspējas pārbaude Uzņēmumu reģistram pieejama tikai nacionālā mēroga datubāzēs. Ievērojot minēto, ārvalstnieki nevar tikt identificēti, apliecinot parakstus pie komercreģistra iestādes amatpersonas, jo atbilstoši normatīvajiem aktiem komercreģistra iestādes amatpersona nav tiesīga apliecināt parakstus ārvalstniekiem.

Gadījumos, kad dokuments sastādīts elektroniskā formā, paraksts uz tā uzskatāms par notariāli apliecinātu Komerclikuma 9. panta pirmās daļas izpratnē, ja dokuments parakstīts ar drošu elektronisko parakstu. Saskaņā ar Elektronisko dokumentu likuma 3. panta piekto daļu elektronisko dokumentu apritē starp valsts un pašvaldību iestādēm un fiziskajām un juridiskajām personām elektroniskais dokuments uzskatāms par parakstītu, ja tam ir drošs elektroniskais paraksts un laika zīmogs vai elektroniskais paraksts, ja puses šā panta otrajā daļā noteiktajā kārtībā rakstveidā vienojušās par elektroniskā dokumenta parakstīšanu ar elektronisko parakstu. Ievērojot minēto, iesniedzot komercreģistra iestādē dokumentu, uz kura parakstiem jābūt apliecinātiem notariāli, elektroniskajam dokumentam jābūt gan ar drošu elektronisko parakstu, gan laika zīmogu. Saskaņā ar Elektronisko dokumentu likuma 1. panta 2. punktu drošs elektroniskais paraksts ir elektroniskais paraksts, kas atbilst visām šādām prasībām – tas ir unikālā veidā saistīts ar parakstītāju, tas nodrošina parakstītāja personas identifikāciju, tas ir radīts ar elektroniskā paraksta radīšanas datiem, kuru izmantošanu ar augstu ticamības līmeni var kontrolēt tikai un vienīgi parakstītājs, tas ir saistīts ar parakstītajiem datiem tādā veidā, lai būtu atklājamas jebkādas to turpmākas izmaiņas, un tas ir radīts ar kvalificētu elektroniskā paraksta radīšanas ierīci, pamatojoties uz kvalificētu elektroniskā paraksta sertifikātu. Savukārt saskaņā ar Elektronisko dokumentu likuma 26. pantu ārvalstī izsniegtam kvalificētam sertifikātam ir Elektronisko dokumentu likumā noteiktais juridiskais statuss un tiesiskās sekas, ja sertifikāta statusu un ar sertifikātu saistītos elektroniskā paraksta pārbaudes datus var pārbaudīt, atrodoties Latvijā, un kvalificēts sertifikāts atbilst vismaz vienam no šādiem nosacījumiem – tas atbilst visām Elektronisko dokumentu likuma un citu normatīvo aktu prasībām, to izsniedzis uzraudzības iestādē brīvprātīgi akreditējies sertifikācijas pakalpojumu sniedzējs, to garantē uzraudzības iestādē brīvprātīgi akreditējies sertifikācijas pakalpojumu sniedzējs, to Latvijas Republikā atzīst saskaņā ar starptautiskajiem līgumiem, to izsniedzis Eiropas Savienības dalībvalstī reģistrēts sertifikācijas pakalpojumu sniedzējs vai to garantē Eiropas Savienības dalībvalstī reģistrēts sertifikācijas pakalpojumu sniedzējs. Personām, kurām piešķirts Latvijas Republikas personas kods, saskaņā ar Komerclikuma 9. panta pirmo daļu komercreģistra iestādes amatpersona atbilstoši pieejamajiem resursiem papildus pārbauda personas rīcībspēju, pamatojoties uz Iedzīvotāju reģistra datiem, kā arī pilnvarnieka vai pārstāvja pilnvaru apjomu. Ievērojot minēto, ja dokuments sastādīts elektroniskā formā, parakstīts ar drošu elektronisko parakstu un laika zīmogu, un atbilst iepriekš uzskaitītajām normatīvo aktu prasībām, tā parakstītājs uzskatāms par identificētu un attiecīgi par to ziņas ir iekļaujamas Fizisko personu reģistrā.

Saskaņā ar Komerclikuma 9. panta pirmo daļu zvērināts notārs, apliecinot parakstu, pārbauda personas rīcībspēju un pilnvarnieka vai pārstāvja pilnvaru apjomu. Atbilstoši Notariāta likuma 113. pantam, apliecinot parakstu īstumu, zvērināts notārs pārbauda parakstītāja identitāti. Ievērojot minēto, atbilstoši Ziņojumā un Fizisko personu reģistra likumā paredzētajam zvērināts notārs par parakstītāju arī iekļaus un aktualizēs ziņas Fizisko personu reģistrā. Tādējādi, ja personas paraksts uz komercreģistra iestādē iesniedzamā dokumenta apliecināts pie zvērināta notāra, persona, kuras paraksts apliecināts, ir identificēta.

Norādāms, ka komercreģistra iestāde pieņem arī dokumentus, uz kuriem parakstus apliecinājuši ārvalstu notāri. Vienlaikus jāņem vērā, ka saskaņā ar 1961. gada 5. oktobra Hāgas konvenciju par ārvalstu publisko dokumentu legalizācijas prasības atcelšanu (turpmāk – Hāgas konvencija) 1. panta otrās daļas "d" apakšpunktu par publiskiem dokumentiem citastarp atzīstami arī oficiāli apliecinājumi uz dokumentiem, ko parakstījušas privātpersonas, tādi kā oficiāli apliecinājumi par dokumenta reģistrāciju vai par faktu, ka tas pastāvējis noteiktā datumā, un oficiāli un notariāli paraksta autentiskuma apliecinājumi. Līdz ar to saskaņā ar Komerclikuma 9. panta 1.1daļu ārvalstīs izdoti publiski dokumenti ar notariālu paraksta autentiskuma apliecinājumu jālegalizē starptautiskajos līgumos noteiktajā kārtībā un tiem jāpievieno notariāli apliecināts tulkojums latviešu valodā. Dokumenta legalizācijas procedūra ir vienkāršota Hāgas konvencijas dalībvalstīs. Hāgas konvencijas dalībvalstī izdotam publiskam dokumentam nav jāpiemēro sarežģītā dokumenta legalizācijas procedūra, bet saskaņā ar Hāgas konvencijas 3. panta pirmo daļu ir jāpievieno noteiktas formas apliecinājums (*apostille*). Savukārt saskaņā ar Dokumentu legalizācijas likuma 3. panta otro daļu no 2010. gada 24. novembra ir atcelta dokumentu legalizācijas prasība dokumentiem, kuri ir izsniegti Eiropas Savienības un Eiropas Ekonomiskās zonas dalībvalstīs un Šveices Konfederācijā. Šajās valstīs izsniegtajiem dokumentiem nav nepieciešami nekādi papildu apstiprinājumi (nav nepieciešama legalizācija vai "*apostille*") to izmantošanai Latvijā. Vienlaikus jāatzīst, ka ārvalstu zvērinātu notāru paraksta apliecinājumi, lai arī var tikt ņemti vērā, izdarot ierakstus komercreģistrā, nevar kalpot par personas identitātes un tiesiskā statusa apliecinājumu, tāpēc ziņas Fizisko personu reģistrā par apliecinātā paraksta parakstītāju iekļaut Uzņēmumu reģistra darbinieks nevar.

**5. Ārvalstnieku identifikācija citu Eiropas Savienības dalībvalstu komercreģistros**

Arī citos Eiropas Savienības dalībvalstu komercreģistros, līdzīgi kā Uzņēmumu reģistrā, netiek izvirzīta obligāta prasība ne personām, kurām piešķirts dalībvalsts personas kods, ne ārvalstniekiem ierasties klātienē komercreģistrā, lai personu varētu identificēt.

Rumānijā kā atbilstoša personas identifikācija tiek atzīta identifikācija, personai ierodoties klātienē, izņemot gadījumus, kuros Rumānijā, līdzīgi kā Latvijā, dokuments, kas sastādīts elektroniskā formā, parakstīts ar normatīvajiem aktiem atbilstošu elektronisko parakstu.

Vairākās dalībvalstīs – Dānijā, Somijā, Lietuvā, Šveicē ārvalstnieka identitāte tiek pārbaudīta atbilstoši personu apliecinošo dokumentu kopijām. Dānijā personām bez Dānijas personas koda jāiesniedz pases vai nacionālās identifikācijas kartes, kas tiek izmantota iekļūšanai Šengenas zonā, kopija. Personiska ierašanās Dānijas komercreģistrā netiek pieprasīta, kā arī Dānijā nav prasības parakstus uz komercreģistrā iesniedzamajiem dokumentiem apliecināt notariāli. Šveicē papildus, tāpat kā Latvijā, tiek izvirzīta prasība parakstus uz iesniedzamajiem dokumentiem apliecināt notariāli.

Igaunijas komercreģistrā dokumentus var iesniegt elektroniski (parakstītus ar Igaunijas prasībām atbilstošu drošu elektronisko parakstu), vai ar notāra starpniecību. Saņemot Igaunijas elektroniskās identifikācijas karti vai E-rezidences karti, fiziskās personas tiek klātienē identificētas. Tāpat arī notārs fiziskās personas identificē klātienē. Līdz ar to Igaunijā fiziskās personas neierodas klātienē komercreģistra iestādē, bet tās tiek identificētas saņemot elektroniskā paraksta rīkus vai pie notāra. Igaunijas komercreģistra iestāde klātienē identifikāciju neveic.

Zviedrijā un Slovākijā ieraksts komercreģistrā, tai skaitā ierakstot ziņas par ārvalstniekiem, tiek veikts, pamatojoties uz personas pašas iesniegto informāciju. Personu apliecinošo dokumentu kopijas netiek pieprasītas. Slovākijā papildus ir noteikta prasība parakstus uz atsevišķiem dokumentiem apliecināt notariāli, kuru persona var izpildīt, parakstus apliecinot arī pie savas mītnes valsts notāra, dokumentu legalizējot atbilstoši prasībām attiecībā uz ārvalsts publisku dokumentu legalizāciju.

Norvēģijā ārvalstniekiem, kuri vēlas, lai par tiem tiktu izdarīts ieraksts komercreģistrā, pirms tam ir jāiegūst Norvēģijas identifikācijas (turpmāk – ID) numurs. Pieprasīt ID numuru var vienlaikus ar dokumentu iesniegšanu ieraksta izdarīšanai komercreģistrā. Piesakoties ID numuram, jāpievieno derīgs identitātes pierādījums, par ko Norvēģijā tiek uzskatīta arī noteiktā kārtībā apliecināta pases kopija. Apliecinājumu uz pases kopijas var veikt vienīgi Norvēģijas publiska iestāde, policija, Norvēģijas advokāti, Norvēģijas autorizēti vai reģistrēti auditori, grāmatveži, Norvēģijas vēstniecības vai ārvalstu organizācija ar notariāta pilnvarām.

**6. Risinājumi gadījumiem, kuros Fizisko personu reģistrā varētu tikt iekļauta informācija par neidentificētiem ārvalstniekiem**

Saskaņā ar Fizisko personu reģistra likuma regulējumu Fizisko personu reģistrā var tikt ietvertas ziņas par ārvalstniekiem, kuriem ir tiesiska saikne ar Latviju, uz kuras pamata ir radušās savstarpējās tiesības un pienākumi komercdarbības jomā:

1) kura parakstu ir apliecinājis Latvijas zvērināts notārs (šajā gadījumā Fizisko personu reģistrā ziņas par ārvalstnieku iekļaus zvērināts notārs);

2) kuram ir Latvijas vai Eiropas Savienības dalībvalsts, Eiropas Ekonomikas zonas valsts vai Šveices Konfederācijas izsniegts drošs elektroniskais paraksts (šajā gadījumā Fizisko personu reģistrā ziņas par ārvalstnieku iekļaus Uzņēmumu reģistra valsts notārs).

Ņemot vērā to, ka MK rīkojuma Nr. 439 7. punktā dotais uzdevums paredz rast risinājumu tam, lai nodrošinātu, ka Fizisko personu reģistrā tiek iekļauta informācija par visiem kapitālsabiedrības dibinātājiem un valdes locekļiem, kas ir ārvalstnieki, šā informatīvā ziņojuma turpinājumā ir izskatāmi risinājumi par tādiem ārvalstniekiem:

1) kuru parakstu ir apliecinājis ārvalsts zvērināts notārs;

2) kuriem ir citas valsts (nepakļaujas eIDAS regulas regulējumam) drošs elektroniskais paraksts.

***6.1. Kapitālsabiedrību dibinātāju un valdes locekļu, kas ir ārvalstnieki, iekļaušana Fizisko personu reģistrā līdz ar citu elektroniskās vides attīstīšanas projektu ieviešanu***

Secināms, ka kapitālsabiedrību dibinātājiem (dalībniekiem), valdes locekļiem un likvidatoriem, tai skaitā ārvalstniekiem, pirms ieraksta izdarīšanas, iesniedzot dokumentus Uzņēmumu reģistra vestajā komercreģistrā, savi paraksti uz iesniedzamajiem dokumentiem ir jāapliecina notariāli. Ārvalstnieki minēto prasību var izpildīt, apliecinot parakstu pie zvērināta notāra, tai skaitā ārvalsts zvērināta notāra, vai dokumentus, kuri sastādīti elektroniskā formā, parakstot ar drošu elektronisko parakstu un laika zīmogu. Ārvalstīs izdoti dokumenti ar notariālu paraksta autentiskuma apliecinājumu jālegalizē starptautiskajos līgumos noteiktajā kārtībā un tiem jāpievieno notariāli apliecināts tulkojums latviešu valodā.

Līdz ar to Uzņēmumu reģistrs, izdarot ierakstu vai pievienojot dokumentus reģistrācijas lietai komercreģistrā par dibinātāju, dalībnieku, valdes locekli vai likvidatoru, informāciju ieraksta atbilstoši personas sniegtajai informācijai. Vienlaikus nodrošināt ziņu par šīm personām iekļaušanu Fizisko personu reģistrā Uzņēmumu reģistrs nevar, ievērojot apstākli, ka atbilstoši Fizisko personu reģistra likuma 7. panta pirmās un trešās daļas noteikumiem, ārvalstnieks, kura parakstu ir apliecinājis ārvalsts zvērināts notārs vai kuram ir elektroniskais paraksts, kas neatbilst eIDAS regulas 3. panta 12. punktam (Elektronisko dokumentu likuma 1. panta 2. punktā noteiktā droša elektroniskā paraksta definīcija), nav uzskatāms par identificētu personu.

Papildus norādāms, ka potenciālais šādu personu skaits ir neliels. No visiem komercreģistrā ierakstītajiem valdes locekļiem (121 784), personas, kuras nav Latvijas pilsonis, Latvijas nepilsonis vai citas Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonis, sastāda vien 3 %[[1]](#footnote-1). Savukārt noteikt, cik no šiem 3 % ārvalstnieku nav identificēti Latvijā, bet pie ārvalstu notāriem, iespējams tikai veicot manuālu komersantu reģistrācijas lietu pārbaudi, jo, iekļaujot datus komercreģistrā, netiek veikta atzīme par to, uz kāda dokumenta pamata ziņas ir iekļautas. Norādāms, ka, lai izskatītu visas aktīvo komersantu reģistrācijas lietas, būtu nepieciešami 701 872 *euro* (238 732 sējumi x 0,5 h x 5,88 *euro* = 701 872 *euro*). Šādu valsts budžeta līdzekļu tērēšana komercreģistra reģistrācijas lietu pārskatīšanai, lai identificētu tos gadījumus, kuros normatīvajos aktos noteiktie paraksti ārvalstniekiem apliecināti pie Latvijas amatpersonas klātienē, nav samērojama attiecībā pret labumu, kuru no tā gūtu sabiedrība, līdz ar to nav efektīva un lietderīga.

Vienlaikus saskaņā ar Valsts ieņēmumu dienesta sniegto informāciju daļa (aptuveni 10 %) no šī skaita ziņā nelielā personu loka iesaistīta nodarījumos, kuros nodarītais kaitējums valsts budžetam uzskatāms par būtisku. Proti, Valsts ieņēmumu dienests par konstatētajiem nopietnajiem pārkāpumiem komercdarbības jomā 2014. gadā ir piemērojis 410 ārvalstniekiem (kapitālsabiedrības valdes locekļiem) administratīvo papildsodu – tiesību atņemšana ieņemt noteiktus amatus komercsabiedrībā (minētās personas ieņēmušas amatpersonas amatu 428 kapitālsabiedrībās), 2015. gadā – 459 ārvalstniekiem (minētās personas ieņēmušas amatpersonas amatu 485 kapitālsabiedrībās), bet 2016. gadā – 344 ārvalstniekiem (minētās personas ieņēmušas amatpersonas amatu 372 kapitālsabiedrībās). Šo 1265 kapitālsabiedrību deklarētā kopējā darījumu vērtība pievienotās vērtības nodokļa (turpmāk – PVN) deklarācijās par 2014. gadu bija 1156,16 milj. *euro*, par 2015. gadu – 999,924 milj. *euro*, bet par 2016. gadu – 353,535 milj. *euro*. Šo komercsabiedrību darījumu partneru iespējamais 2014. gadā nepamatoti atskaitītais PVN (21 %) bija 242,795 milj. *euro*, 2015. gadā 209,984 milj. *euro* un 2016. gadā – 74,242 milj. *euro*. Savukārt iespējamā nepamatoti samazinātā uzņēmuma ienākuma nodokļa summa 2014. gadā bija 173,425 milj. *euro*, 2015. gadā – 149,989 milj. *euro* un 2016. gadā - 53,030 milj. *euro*. Tātad šo komercsabiedrību darījumu partneru kopējā iespējami nepamatoti samazināto nodokļu summa bija 903,465 milj. *euro* apmērā.

Ievērojot minēto, nosakāmie ierobežojumi salīdzinoši nelielajai mērķgrupai, pārskatot Uzņēmuma reģistra veiktās procedūras, un paredzot sarežģītāku kārtību Uzņēmuma reģistra subjektu reģistrācijai, tai skaitā, piemēram, nosakot pienākumu šādām personām iesniegt dokumentus klātienē, vērtējami un nosakāmi atbilstoši lietderības un samērīguma apsvērumiem. Norādāms, ka nav lietderīgi, apgrūtinot uzņēmējdarbības vidi, godprātīgajām personām radīt papildu administratīvo slogu, proti, pienākumu ierasties klātienē Uzņēmumu reģistrā vai pie zvērināta notāra, lai veiktu identifikāciju un reģistrāciju Fizisko personu reģistrā, ja iespējami citi, alternatīvi risinājumi atbilstoši plānotajiem elektroniskās vides attīstīšanas projektiem.

Norādāms, ka šobrīd ir apstiprināti un tiek virzīti vairāki elektroniskās vides attīstīšanas projekti, kas paredz, ka turpmāk valsts pārvaldes iestāžu pakalpojumi ir pieprasāmi un saņemami elektroniskā veidā:

1) Fizisko personu reģistra likums;

2) Oficiālās elektroniskās adreses likums;

3) Likums "Grozījumi likumā "Par Latvijas Republikas Uzņēmumu reģistru"" (turpmāk – Uzņēmumu reģistra likums), kas stājās spēkā 2017. gada 1. maijā;

4) Uzņēmējdarbības vides pilnveidošanas pasākumu plāns, kas atbalstīts ar Ministru kabineta 2017. gada 15. marta rīkojumu Nr. 125 "Par Uzņēmējdarbības vides pilnveidošanas pasākumu plānu" (turpmāk – Uzņēmējdarbības vides pilnveidošanas pasākumu plāns).

Fizisko personu reģistra likums paredz, ka, sākot ar 2021. gada 1. jūliju, Fizisko personu reģistrā ziņas par personām iekļaus un aktualizēs arī Uzņēmumu reģistrs, bet Latvijas diplomātiskās un konsulārās pārstāvniecības un zvērināti notāri – sākot jau ar 2020. gada 1. jūliju.

Oficiālās elektroniskās adreses likums paredz, ka saziņa un elektronisko dokumentu aprite starp valsts iestādēm un Uzņēmumu reģistra vestajos reģistros reģistrētu tiesību subjektu notiek, izmantojot oficiālo elektronisko adresi. Proti, atbilstoši Oficiālās elektroniskās adreses likuma pārejas noteikumu 3. punktam Uzņēmumu reģistra vestajos reģistros reģistrēts tiesību subjekts oficiālās elektroniskās adreses kontu aktivizē no 2019. gada 1. janvāra līdz 2019. gada 31. decembrim un, sākot ar 2020. gada 1. janvāri, tam ir obligāts pienākums izmantot oficiālās elektroniskās adreses kontu saziņai ar valsts iestādēm. Papildus, Uzņēmumu reģistra likums, savukārt, paredz, ka ar 2020. gada 1. janvāri, Uzņēmumu reģistra valsts notārs lēmumu par tiesību subjekta ierakstīšanu vai izslēgšanu no reģistra, kā arī lēmumu atlikt vai atteikt tiesību subjekta ierakstīšanu paziņos uz personas norādīto elektroniskā pasta adresi (ja fiziskajai personai nebūs aktivizēta oficiālā elektroniskā adrese).

No minētā secināms, ka saziņa starp komersantiem un Uzņēmumu reģistru, sākot ar 2020. gada 1. janvāri, notiks tikai elektroniski, tajos gadījumos, kuros tas noteikts obligāti, izmantojot oficiālo elektronisko adresi, vai gadījumos, kuros obligātā izmantošanas nosacījuma nav (persona nav Uzņēmumu reģistra vestajos reģistros reģistrēta persona un saskaņā ar Oficiālās elektroniskās adreses likumu personai oficiālās elektroniskās adreses izmantošana nav obligāta) – personas norādīto elektroniskā pasta adresi.

Uzņēmējdarbības vides pilnveidošanas pasākumu plāns paredz pasākumus, kurus veicot tiktu nodrošināts, ka:

1) sākot ar 2018. gada 1. janvāri, komersanti reģistrējami komercreģistrā tikai tiešsaistē, izmantojot Uzņēmumu reģistra tīmekļvietnē pieejamo speciālo tiešsaistes formu. Norādāms, ka Uzņēmējdarbības vides pilnveidošanas pasākumu plāna 3.1. rīcības virziena "Uzņēmējdarbības uzsākšana" 3.1.1. pasākuma 1.3. darbības rezultāts paredz "Tieslietu ministrijai izstrādāt un noteiktā kārtībā iesniegt MK grozījumus Komerclikuma 9. pantā, paredzot, ka sākot ar 2018. gada 1. janvāri tiek uzsākta uzņēmumu reģistrēšana UR tikai elektroniski, izmantojot portālu www.latvija.lv". No minētajā uzdevumā norādītā secināms, ka tā mērķis ir noteikt tiesību subjektu, kurus atbilstoši Komerclikumā noteiktajam komercreģistra iestāde (Uzņēmumu reģistrs) reģistrē komercreģistrā, obligātu pienākumu veikt reģistrāciju tikai elektroniski, izmantojot Uzņēmumu reģistra elektroniskos pakalpojumus. Norādāms, ka Komerclikums attiecināms uz komersantiem kā komercreģistrā reģistrējamajiem tiesību subjektiem. "Uzņēmums" saskaņā ar Komerclikuma 18. pantu ir organizatoriski saimnieciska vienība. Uzņēmumā ietilpst komersantam piederošas ķermeniskas un bezķermeniskas lietas, kā arī citi saimnieciski labumi (vērtības), kurus komersants izmanto komercdarbības veikšanai. Ievērojot minēto, minētajā uzdevuma tekstā lietotais termins "uzņēmums" aizstājams ar komercreģistrā reģistrējamo tiesību subjektu jēdzienu "komersants". Tāpat norādāms, ka attiecībā uz Uzņēmumu reģistra nodrošināto reģistrācijas e-pakalpojumu likuma "Par Latvijas Republikas Uzņēmumu reģistru" 4.10 panta sestajā daļā lietots jēdziens "Uzņēmumu reģistra tīmekļvietnē pieejamā speciālā tiešsaistes forma". Ar minētās normas spēkā stāšanos citastarp sasniegts arī Uzņēmējdarbības vides pilnveidošanas pasākumu plāna 3.1. rīcības virziena "Uzņēmējdarbības uzsākšana" 3.1.1. pasākuma 1.2. darbības rezultāts – atteikties no reģistrācijas pieteikumu saņemšanas e-pastā. Ievērojot minēto, lai nodrošinātu normatīvajos aktos jau noteiktās terminoloģijas lietošanu, nodrošinot nepārprotamu piemērošanu, attiecībā uz komersantiem nosakāmo obligāto pienākumu, lietojams spēkā esošajā likuma "Par Latvijas Republikas Uzņēmumu reģistru" 4.10 panta sestajā daļā lietotais jēdziens "Uzņēmumu reģistra tīmekļvietnē pieejamā speciālā tiešsaistes forma";

2) sākot ar 2017. gada 1. augustu, Uzņēmumu reģistram ir jāatsakās no reģistrācijas pieteikumu saņemšanas e-pastā.

Reģistrācijas pieteikumu saņemšana e-pastā atbilstoši Uzņēmumu reģistra likumam un grozījumiem Komerclikumā, kas stājās spēkā 2017. gada 13. jūlijā, ar 2017. gada 1. augustu ir nodrošināta, paredzot tikai tādu reģistrācijas pieteikumu iesniegšanu e-pastā, kuriem portālā Uzņēmumu reģistra tīmekļvietnē pieejamajā speciālajā tiešsaistes formā reģistrācijas pakalpojumi nav izvietoti vai tehnoloģisku šķēršļu dēļ nav pieejami.

Vienlaikus prasība noteikt, ka komersantu reģistrācija (gan sākotnējā reģistrācija, gan izmaiņu reģistrācija un dokumentu pievienošana reģistrācijas lietai) nodrošināma tikai tiešsaistē, izmantojot Uzņēmumu reģistra tīmekļvietnē pieejamo speciālo tiešsaistes formu, tieši ārvalstnieku dēļ ar 2018. gada 1. janvāri atzīstama par nepamatoti ierobežojošu un uzņēmējdarbības vidi, jo īpaši ārvalstu investīciju piesaistes kontekstā, negatīvi ietekmējošu. Proti, sākot ar 2018. gada 1. janvāri, tie neidentificētie ārvalstnieki, kuri vēlēsies iesniegt ārvalsts zvērināta notāra apliecinātus dokumentus, to izdarīt vairs nevarēs, jo tiešsaistē ir iespējams iesniegt dokumentus, kas ir parakstīti tikai ar drošu elektronisko parakstu. Norādāms, ka šobrīd Uzņēmumu reģistra tīmekļvietnē pieejamajā speciālajā tiešsaistes formā nodrošinātajā pakalpojumā "Reģistrācija Uzņēmumu reģistra vestajos reģistros" iesniegt var tikai tādus dokumentus (EDOC un ASICE formātos), kas parakstīti ar Latvijā, Lietuvā vai Igaunijā izsniegto drošo elektronisko parakstu. Dokumentu, kas parakstīti ar trīs minēto valstu izsniegtajiem drošajiem elektroniskajiem parakstiem, iesniegšana tiek atbalstīta, ņemot vērā, ka Latvijas valsts radio un televīzijas centra (turpmāk – LVRTC) piedāvātais elektronisko parakstu pārbaudes risinājums piemērots tikai Baltijas valstu elektronisko parakstu pārbaudei. Saskaņā ar Elektronisko dokumentu likuma 1. panta 2. punktu drošs elektroniskais paraksts ir kvalificēts elektroniskais paraksts eIDAS regulas 3. panta 12. punkta izpratnē. Līdz ar to, pat, ja netiek pielāgots LVRTC risinājums visu drošo elektronisko parakstu, kas atbilst eIDAS regulas 3. panta 12. punktam, pārbaudei, Uzņēmumu reģistrs jebkurā gadījumā var pieņemt tikai tādus dokumentus, kas parakstīti ar drošu elektronisko parakstu, kas atbilst eIDAS regulas prasībām, turklāt, veicot manuālu minēto drošo elektronisko parakstu pārbaudi. Ievērojot minēto, Uzņēmumu reģistram nav pamata pieņemt dokumentus, kas parakstīti ar elektroniskajiem parakstiem, kas neatbilst eIDAS regulas prasībām un līdz ar to ārvalstnieku iesniegtus dokumentus, kas parakstīti ar eIDAS regulai neatbilstošiem elektroniskajiem parakstiem, Uzņēmumu reģistrs nepieņems. Piemēram, personām no Amerikas Savienotajām Valstīm, Ķīnas Tautas Republikas un citām valstīm dokumentus Uzņēmumu reģistram reģistrācijai nebūs iespējams iesniegt, ja vien attiecīgā valsts atbilstoši eIDAS regulas 14. panta 1. punktam nav noslēgusi līgumu ar Eiropas Savienību, nodrošinot eIDAS regulas prasībām līdzvērtīgu kvalificētu elektronisko parakstu pieejamību. Šobrīd minētajā kārtībā noslēgtu līgumu nav.

Sākot ar 2020. gada 1. jūliju, ziņas par ārvalstniekiem Fizisko personu reģistrā iekļaus zvērināti notāri. Savukārt Latvijas diplomātiskās un konsulārās pārstāvniecības pieņems dokumentus ziņu iekļaušanai, veicot personas identifikāciju, un pārsūtīs tos Pilsonības un migrācijas lietu pārvaldei iekļaušanai Fizisko personu reģistrā. Līdz ar to komersantu reģistrāciju (reģistrācijas pieteikumu iesniegšanu) komercreģistrā tikai tiešsaistē, izmantojot Uzņēmumu reģistra tīmekļvietnē pieejamajā speciālajā tiešsaistes formā pieejamo Uzņēmumu reģistra e-pakalpojumu "Reģistrācija Uzņēmumu reģistra vestajos reģistros", nosakot kā obligātu, sākot ar 2020. gada 1. jūliju, iespējams realizēt gan to, ka visi ārvalstnieki, kuri iesniegs pieteikumus ierakstu izdarīšanai komercreģistrā, būs uzskatāmi par identificētiem, gan to, ka nepamatoti netiktu ierobežotas ārvalstnieku, kuriem nav pieejami eIDAS regulas 3. panta 12. punktam atbilstoši drošie elektroniskie paraksti, tiesības. Minētā pamatā ir apstāklis, ka no 2020. gada 1. jūlija Latvijas drošu elektronisko parakstu varēs iegūt personas, kuras būs iekļautas Fizisko personu reģistrā. Turklāt Latvijas drošo elektronisko parakstu būs iespējams iegūt arī, neierodoties klātienē Latvijā, bet gan iesniedzot iesniegumu ar nepieciešamajām ziņām Latvijas diplomātiskajai vai konsulārajai pārstāvniecībai, kas veiks personas identitātes pārbaudi. Vienlaikus norādāms, ka ārvalstnieki, kuriem nebūs droša elektroniskā paraksta vai kuriem būs eIDAS regulas 3. panta 12. punktam neatbilstošs drošs elektroniskais paraksts, nevarēs iesniegt pieteikumu ierakstu izdarīšanai komercreģistrā ne personīgi, ne elektroniski. Līdz ar to, minētajām personām, lai uzsāktu komercdarbību Latvijā, būs:

1) vai nu jāierodas Latvijā, lai pieteiktos ziņu iekļaušanai Fizisko personu reģistrā, tādā veidā pēc ziņu iekļaušanas Fizisko personu reģistrā, iegūstot iespēju noformēt un saņemt Latvijas drošu elektronisko parakstu;

2) vai jāiesniedz iesniegums ar nepieciešamajām ziņām Latvijas diplomātiskajai vai konsulārajai pārstāvniecībai, kas veiks personas identitātes pārbaudi (līdzīgi kā šobrīd notiek ārvalstnieka identitātes pārbaude, iesniedzot dokumentus uzturēšanās atļaujas vai vīzas pieprasīšanai) un vēlāk pārsūtīs iesniegtos dokumentus Pilsonības un migrācijas lietu pārvaldei ziņu iekļaušanai Fizisko personu reģistrā, par dokumentu pārsūtīšanu iekasējot maksu par konsulāro pakalpojumu, tādā veidā pēc ziņu iekļaušanas Fizisko personu reģistrā, iegūstot iespēju noformēt un saņemt iegūstot Latvijas drošu elektronisko parakstu;

3) vai vēršoties pie Latvijas zvērināta notāra, kurš identificēs ārvalstnieku, pārbaudīs viņa rīcībspēju, iekļaus viņa datus Fizisko personu reģistrā, ja nepieciešams, sagatavos Uzņēmumu reģistrā iesniedzamos dokumentus, taisīs Komerclikumā jau šobrīd noteiktos notariālos apliecinājumus, pēc kā elektroniski (izmantojot starpsistēmu saskarni, kuru var izmantot Uzņēmumu reģistra tīmekļvietnē pieejamajā speciālajā tiešsaistes formā vai sistēma-sistēma integrācijā) iesniegs visus dokumentus komercreģistrā un, ja nepieciešams, nogādās Uzņēmumu reģistrā dokumentus, kuru oriģināli ir papīra formā.

Vienlaikus, ja ārvalstnieka, kurš ierakstāms komercreģistrā saistībā ar attiecīgo komersantu, vārdā rīkotos tā pilnvarota persona, lai novērstu gadījumus, kuros identificētas tiktu tikai pilnvarotās personas, tādejādi ārvalstniekiem izvairoties no identifikācijas, arī attiecīgā pilnvara parakstāma ar drošu elektronisko parakstu vai paraksts uz pilnvaras apliecināms pie Latvijas zvērināta notāra.

Ievērojot visu iepriekš minēto, informatīvā ziņojuma izstrādes mērķis nodrošināt, ka Fizisko personu reģistrā tiek iekļautas ziņas par visiem ārvalstniekiem, kas piesaka ierakstu veikšanu komercreģistrā, tiks sasniegts elektroniskās vides attīstīšanas projektu ieviešanas rezultātā. Tādēļ risinājuma izstrāde par neidentificētajiem ārvalstniekiem nav uzskatāma par lietderīgu un efektīvu līdz brīdim, kad 2020. gada 1. jūlijā tiks izveidots Fizisko personu reģistrs. Tāpat piedāvātais risinājums, ņemot vērā, ka ārvalstnieki tā ietvaros, tai skaitā gadījumos, kuros tie rīkosies ar pilnvaroto personu starpniecību, tiks identificēti, tādējādi būtiski ierobežojot iespējas izveidot fiktīvus subjektus, uzskatāms par atbilstošu Pamatnostādņu 3.4.1. uzdevuma izpildei.

Vienlaikus iepriekš aprakstītā risinājuma kontekstā būtu novēršama negatīva ietekme uz uzņēmējdarbības vidi, kas radītu nepamatotus, šobrīd nepastāvošus ierobežojumus ārvalstniekiem iesniegt pieteikumus ierakstu izdarīšanai komercreģistrā arī attālināti. Zemāk attēlotas pieteikumu iesniegšanas iespējas ārvalstniekiem atbilstoši šobrīd spēkā esošajam regulējumam, kā arī situācijas, ja tiek noteikts, ka komersantu reģistrēšana komercreģistrā tikai elektroniski, izmantojot Uzņēmumu reģistra tīmekļvietnē pieejamo speciālo tiešsaistes formu, nosakāma no 2018. gada 1. janvāra, 2018. gada 28. septembra (pieņemot, ka abos gadījumos ārvalstniekiem tiek piedāvāta iespēja pieteikumu ieraksta izdarīšanai komercreģistrā iesniegt ar Latvijas zvērināta notāra starpniecību) un, ja no 2020. gada 1. jūlija.

|  |  |  |  |  |  |  |
| --- | --- | --- | --- | --- | --- | --- |
|  | Ierodoties Latvijā | Neierodoties Latvijā | | | | |
| Identitātes pārbaudes veids | Latvijas  Zvērināts notārs | Ārvalsts  Zvērināts notārs | Latvijas e-paraksts  *(pieejams Ā\*, ES\*\* no 01.07.2020.)* | | ES e-paraksts | |
| Dokumentu iesniegšanas veids | Klātiene,  Pasts | Klātiene,  Pasts | e-pasts | tiešsaistes forma | e-pasts | tiešsaistes forma |
| Pašlaik | Ā  ES | Ā  ES |  |  | ES |  |
| Ja obligātu reģistrāciju Uzņēmumu reģistra tīmekļvietnē pieejamajā speciālajā tiešsaistes formā nosaka no **01.01.2018.** | Ā  ES |  |  |  |  |  |
| Ja obligātu reģistrāciju Uzņēmumu reģistra tīmekļvietnē pieejamajā speciālajā tiešsaistes formā nosaka no **28.09.2018.** | Ā  ES |  |  |  |  | ES |
| Ja obligātu reģistrāciju portālā Uzņēmumu reģistra tīmekļvietnē pieejamajā speciālajā tiešsaistes formā nosaka no **01.07.2020.** | Ā  ES |  |  | Ā  ES |  | ES |

*\* Ā – ārvalstnieks no jebkuras valsts*

*\*\*ES – ārvalstnieki, kuriem ir Eiropas Savienības, Eiropas Ekonomiskās zonas valsts vai Šveices konfederācijas drošs elektroniskais paraksts*

Tieslietu ministrijas ieskatā ir atbalstāms šajā apakšpunktā norādītais risinājums personas identificēšanai. Līdz ar to, lai visiem ārvalstniekiem garantētu līdzvērtīgas iespējas iesniegt dokumentus attālināti, kā arī realizētu pilnvērtīgu obligāta e-pakalpojuma ieraksta pieteikšanai komercreģistrā izmantošanu, nodrošinot tā pieejamību visām mērķa grupām, nepieciešams pārskatīt Uzņēmējdarbības vides pilnveidošanas pasākumu plāna 3.1. rīcības virziena "Uzņēmējdarbības uzsākšana" 3.1.1. pasākuma "Uzņēmumu reģistrēšana tikai tiešsaistē, izmantojot Uzņēmumu reģistra tīmekļvietnē pieejamo speciālo tiešsaistes formu" 1.3. darbības rezultāta izpildes termiņu, pagarinot to līdz 2019. gada 1. janvārim, kā arī precizēt darbības rezultātu. Papildus precizējama arī uzdevumā lietotā terminoloģija, ņemot vērā, ka Komerclikums regulē komersantu reģistrāciju, kā arī, ka Uzņēmumu reģistra e-pakalpojumam lietots likuma "Par Latvijas Republikas Uzņēmumu reģistru" 4.4panta sestajā daļā lietotais termins - Uzņēmumu reģistra tīmekļvietnē pieejamā speciālā tiešsaistes forma. Ievērojot minēto, nosakāms, ka Tieslietu ministrijai līdz 2019. gada 1. janvārim jāizstrādā un noteiktā kārtībā jāiesniedz Ministru kabinetā grozījumi Komerclikuma 9. pantā, paredzot, ka sākot ar 2020. gada 1. jūliju tiek uzsākta komersantu reģistrēšana Latvijas Republikas Uzņēmumu reģistra vestajā komercreģistrā tikai elektroniski, izmantojot Uzņēmumu reģistra tīmekļvietnē pieejamo speciālo tiešsaistes formu.

***6.2. Noteikt ārvalstniekiem pienākumu ierasties klātienē Uzņēmumu reģistrā***

Ārvalstnieku identifikācijai komercreģistrā iespējams noteikt, ka personām, kurām nav piešķirts Latvijas Republikas personas kods, jāierodas klātienē Uzņēmumu reģistrā. Norādāms, ka šādam risinājumam pastāv vairāki trūkumi gan no Latvijas Republikas starptautisko saistību izpildes viedokļa, gan praktiskās izpildes lietderības aspektiem. Pirmkārt, vairāki Latvijas Republikai saistošie starptautiskie investīciju līgumi (piemēram, 1995. gada 13. janvārī pieņemtais Latvijas Republikas valdības un Amerikas Savienoto Valstu valdības līgums par ieguldījumu veicināšanu un savstarpēju aizsardzību, Latvijas Republikas valdības un Ķīnas Tautas Republikas valdības līgums par ieguldījumu veicināšanu un savstarpēju aizsardzību, kas stājās spēkā 2006. gada 1. februārī, Latvijas Republikas valdības un Ukrainas valdības līgums par ieguldījumu veicināšanu un savstarpēju aizsardzību, kas stājās spēkā 1997. gada 30. decembrī un citi) paredz, ka abām valstīm, kas noslēgušas līgumu, jāpiemēro nosacījumi otras valsts pilsoņiem un uzņēmējsabiedrībām, kas ir vienlīdzīgi nosacījumiem savas valsts pilsoņiem un uzņēmējsabiedrībām investīciju jautājumos. Prasība ārvalstniekam ierasties klātienē Uzņēmumu reģistrā, vienlaikus neparedzot līdzvērtīgu pienākumu arī personām ar Latvijas Republikas personas kodu, būtu nevienlīdzīga attiecībā pret otras valsts pilsoņiem un uzņēmējsabiedrību pārstāvjiem. Otrkārt, šobrīd Uzņēmumu reģistra amatpersonām likumā "Par Latvijas Republikas Uzņēmumu reģistru" ir noteikta ierobežota kompetence parakstu apliecināšanā, proti, Uzņēmumu reģistra amatpersonas neapliecina parakstus ārvalstniekiem. Paplašinot kompetenci, būs nepieciešams gan iegūt papildu prasmes, gan stiprināt kapacitāti un, iespējams, veikt Uzņēmumu reģistra informācijas sistēmas pielāgojumus dokumentu pārbaudei klātienē. Līdz ar to minētās kompetences paplašināšanai nepieciešami papildu resursi, kuru izmantošanas lietderīgums ir apšaubāms, jo Uzņēmumu reģistra pakalpojumi (tāpat kā valsts pārvaldes pakalpojumi kopumā) elektronizējami, izmantojot IKT iespējas[[2]](#footnote-2), samazinot klātienes pakalpojumus atbilstoši iespējām.

Norādāms, ka prakse noteikt ārvalstniekiem obligātu pienākumu ierasties klātienē komercreģistros, ja par viņiem tiek veikts ieraksts, nav izplatīta arī citās Eiropas Savienības dalībvalstīs, izņemot Rumāniju.

Papildus norādāms, ka priekšlikums ārvalstniekiem (ne Eiropas Savienības un Eiropas Ekonomiskās zonas pilsoņiem) ierasties personīgi Uzņēmumu reģistrā 2014. gadā jau tika skatīts Latvijas Republikas Saeimā, izskatot likumprojektu "Grozījumi likumā "Par Latvijas Republikas Uzņēmumu reģistru"" (Nr. 93/Lp12), un netika atbalstīts. Latvijas Republikas Saeimas Juridiskais birojs minētā likumprojekta kontekstā norādīja, ka prasība personīgi ierasties Uzņēmumu reģistrā tādai personai, kura vēlas kļūt par kapitālsabiedrības valdes locekli, bet kura nav Eiropas Savienības dalībvalsts vai Eiropas Ekonomikas zonas valsts pilsonis vai ir Latvijas nepilsonis, uzskatāma par nesamērīgu. Attiecīgais tiesiskais regulējums pirmšķietami pārkāpj Latvijas Republikas Satversmes 91. pantā minēto vienlīdzības principu, kā arī diskriminācijas aizlieguma principu.[[3]](#footnote-3) Ievērojot minēto, stingrāka ārvalstnieku identifikācija komercreģistrā, nosakot, ka ārvalstniekiem jāierodas klātienē Uzņēmumu reģistrā, tiek apšaubīta arī no konstitucionālo tiesību viedokļa. Papildus norādāms, ka pienākuma ierasties klātienē Uzņēmumu reģistrā noteikšana neatbilst valsts politikai elektroniskās vides attīstīšanas jomā, jo, kā jau iepriekš tika norādīts, iecerēts, ka sākot ar 2018. gada 1. janvāri, komersanti reģistrējami komercreģistrā tikai tiešsaistē, izmantojot Uzņēmumu reģistra tīmekļvietnē pieejamo speciālo tiešsaistes formu, savukārt Fizisko personu reģistra likuma prasības ir attiecināmas no 2020. gada 1. jūlija.

Tieslietu ministrijas ieskatā norādītais risinājums nav atbalstāms, jo tas neatbilst Latvijas uzņemtajām starptautiskajām saistībām par ieguldījumu veicināšanu un savstarpēju aizsardzību un rada nevienlīdzīgu situāciju dažādu valstu pārstāvjiem, neatbilst Uzņēmumu reģistra kompetencei un iespējām, šāda prakse starptautiski nav izplatīta, turklāt risinājums pirmšķietami ir neatbilstošs Latvijas Republikas Satversmei.

***6.3. Noteikt ārvalstniekiem pienākumu iesniegt Uzņēmumu reģistrā personu apliecinošā dokumenta kopiju***

Latvijas Republikā būtu iespējams līdzīgi kā citās Eiropas Savienības dalībvalstīs (Dānijā, Somijā, Lietuvā, Šveicē, Norvēģijā) noteikt pienākumu ārvalstniekiem nevis norādīt ziņas par sevi, bet gan iesniegt personu apliecinoša dokumenta kopiju. Ņemot vērā, ka papildus personu apliecinoša dokumenta kopijai personai jebkurā gadījumā būtu jāiesniedz arī dokuments, uz kura atbilstoši Komerclikuma prasībām paraksts apliecināts notariāli, prasība noteikt, ka personu apliecinošu dokumentu kopijas, kas apliecināmas pie Latvijas Republikas vai ārvalsts zvērināta notāra, Latvijas Republikas vēstniecībās ārvalstīs vai kādā citā Latvijas Republikas publiskā institūcijā, izvērtējama. Gadījumā, ja personu apliecinoša dokumenta kopijā informācija par personu nesakristu ar paraksta apliecinājumā norādīto, ieraksts komercreģistrā tiktu atteikts.

Norādāms, ka līdz 2001. gada 16. jūlijam šāda prasība bija noteikta likuma "Par Latvijas Republikas Uzņēmumu reģistru" 7. panta pirmajā daļā. Proti, likuma "Par Latvijas Republikas Uzņēmumu reģistru" 7. panta pirmā daļa likuma redakcijā līdz 2001. gada 16. jūlijam noteica, ka uzņēmuma (uzņēmējsabiedrības) dibinātājam Latvijas Republikas uzņēmumu reģistra žurnālā citastarp bija jāiesniedz – fiziskās personas pases (personas apliecības) gaismas kopija vai juridiskās personas reģistrācijas apliecības gaismas kopija, ja tā ir ārvalstīs reģistrēta juridiskā persona. Uzņēmuma (uzņēmējsabiedrības) paraksta tiesīgajām personām bija jāiesniedz paraksta paraugi, kuri saskaņā ar 7. panta sesto daļu bija jāapliecina pie zvērināta notāra vai likumā "Par bāriņtiesām un pagasttiesām" noteiktajā kārtībā. Ievērojot minēto, likumdevējs jau reiz lēma izslēgt prasību ārvalstniekiem iesniegt personu apliecinoša dokumenta kopiju Latvijas Republikas uzņēmumu reģistra žurnālā. Vienlaikus, ņemot vērā, ka prasība iesniegt pases kopiju bija attiecināma uz personām ar Latvijas Republikas personas kodu, attiecīgās prasības izslēgšana no likuma "Par Latvijas Republikas Uzņēmumu reģistru" bija loģiska Iedzīvotāju reģistra attīstības kontekstā. Starptautiskas sistēmas, kurā pārliecināties par ārvalstnieku identitāti, šobrīd nav, līdz ar to arī prasību iesniegt personu apliecinoša dokumenta kopijas atjaunot būtu nelietderīgi un neefektīvi, turklāt jautājumu būtu nepieciešams risināt kontekstā ar aktuālu datu nodrošināšanu (jo pases var tikt mainītas), kā arī datu aizsardzības pasākumiem.

Tieslietu ministrijas ieskatā risinājums nav atbalstāms, jo nav uzskatāms par kompleksu un ilgtspējīgu problēmas risinājumu, tas neatbilst valsts politikai elektroniskās vides attīstīšanas jomā, līdzīgu kārtību likumdevējs jau ir atzinis par nepiemērotu, ievērojot informācijas tehnoloģiju attīstības sniegtās iespējas, turklāt nesniedz pārliecību par tā ietvaros sniegto ziņu patiesumu un aktualitāti, jo nav efektīvu mehānismu to pārbaudei.

**7. Veicamie pasākumi**

Ievērojot iepriekš norādīto, lai nodrošinātu MK rīkojuma Nr. 439 7. punktā noteiktā uzdevuma un Pamatnostādņu 3.4.1. punktā noteiktā uzdevuma izpildi, kā arī garantētu visām personām līdzvērtīgas iespējas iesniegt dokumentus attālināti un realizētu pilnvērtīgu obligāta e-pakalpojuma ieraksta pieteikšanai komercreģistrā izmantošanu, nodrošinot tā pieejamību visām mērķa grupām, ir sagatavojami grozījumi Komerclikuma 9. pantā paredzot, ka, sākot ar 2020. gada 1. jūliju, tiek uzsākta komersantu reģistrēšana Uzņēmumu reģistrā tikai elektroniski, izmantojot Uzņēmumu reģistra tīmekļvietnē pieejamo speciālo tiešsaistes formu. Līdz ar to ir nepieciešams:

1. Ekonomikas ministrijai, sagatavojot aktualizēto Uzņēmējdarbības vides pilnveidošanas pasākuma plāna redakciju nākamajam periodam, tajā iekļaut Uzņēmējdarbības vides pilnveidošanas pasākuma plānā noteikto 3.1. rīcības virziena 3.1.1. pasākuma 1.3. darbības rezultātu, nosakot, ka attiecīgās darbības rezultāts ir: izstrādāti un noteiktā kārtībā iesniegti Ministru kabinetā grozījumi Komerclikuma 9. pantā paredzot, ka, sākot ar 2020. gada 1. jūliju, tiek uzsākta komersantu reģistrēšana Uzņēmumu reģistrā tikai elektroniski, izmantojot Uzņēmumu reģistra tīmekļvietnē pieejamo speciālo tiešsaistes formu, un par šā uzdevuma izpildes termiņu nosakot 2019. gada 1. janvāri;

2. Finanšu ministrijai, sagatavojot Pamatnostādņu īstenošanas starpposma ziņojumu, ņemt vērā, ka Pamatnostādņu 3.4.1. uzdevums – ierobežot fiktīvu subjektu (komercsabiedrību, kurās visi valdes locekļi un dibinātāji ir ārvalstnieki) reģistrāciju Uzņēmumu reģistrā – tiks izpildīts līdz 2020. gada 1. jūlijam.

Tieslietu ministrs Dzintars Rasnačs

Letiņa 67031734

[laima.letina@ur.gov.lv](mailto:laima.letina@ur.gov.lv)

1. Kopējā ārvalstnieku skaitā nav iekļauti citas Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsoņi, jo minētās personas galvenokārt Uzņēmuma reģistrā vēršas, izmantojot elektroniskos identifikācijas līdzekļus, kā arī ņemot vērā to, ka pēc Finanšu ministrijas sniegtās informācijas lielākā daļa PVN izkrāpēju ir trešo valstu pilsoņi. [↑](#footnote-ref-1)
2. Ministru kabineta2013. gada 19. februāra rīkojums Nr. 58 "Par Koncepciju par publisko pakalpojumu sistēmas pilnveidi" Pieejams: <http://likumi.lv/doc.php?id=254910> [aplūkots 27.01.2017.]  [↑](#footnote-ref-2)
3. Latvijas Republikas Saeimas Juridiskā biroja atzinums par likumprojektu "Grozījumi likumā "Par Latvijas Republikas Uzņēmumu reģistru"". Pieejams: <http://titania.saeima.lv/LIVS12/saeimalivs12.nsf/0/40920BFF1A4F887AC2257DAC005A4075?OpenDocument> [aplūkots 23.01.217.] [↑](#footnote-ref-3)